[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 17.5.2010

COM(2010)241 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Διαβουλεύσεις για τις αλιευτικές δυνατότητες κατά το 2011

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Διαβουλεύσεις για τις αλιευτικές δυνατότητες κατά το 2011

1. Εισαγωγή 4

2. Εξελίξεις οσον αφορά τις πολιτικες 4

3. Κατάσταση πόρων 5

3.1. Σύνοψη 5

3.2. Αποθέματα μεταναστευτικών πελαγικών ειδών 6

3.3. Βόρεια Θάλασσα, Skagerrak και Kattegat 6

3.4. Δυτικά της Σκωτίας, Θάλασσα της Ιρλανδίας και Κελτική Θάλασσα 6

3.5. Βισκαϊκός Κόλπος και Θάλασσα Ιβηρικής-Ατλαντικού 7

3.6. Είδη βαθέων υδάτων 7

3.7. Βαλτική Θάλασσα 7

3.8. Μεσόγειος Θάλασσα 7

4. Καθορισμός αλιευτικων δυνατοτητων 8

4.1. Καθορισμός TAC 8

4.2. Αλιευτική προσπάθεια 8

5. Διαχείριση με βάση μακροπρόθεσμα σχεδια 9

6. Αλλαγές στη μέθοδο εργασίας για περιπτώσεις όπου δεν ισχύουν ακόμη μακροπρόθεσμα σχέδια 10

7. Χρονοδιάγραμμα προτάσεων 11

8. Διάλογος με τους ενδιαφερομενους 11

9. Συμπεράσματα 12

Εισαγωγή

Το παρόν έγγραφο αποτελεί την πέμπτη ετήσια ανακοίνωση, στην οποία η Επιτροπή περιγράφει τη μέθοδο εργασίας που χρησιμοποιεί για την επεξεργασία προτάσεων σχετικά με τις αλιευτικές δυνατότητες (ποσοστώσεις και αλιευτική προσπάθεια) όσον αφορά τους ευρωπαίους αλιείς στα ευρωπαϊκά ύδατα. Η παρούσα ανακοίνωση συνιστά τη βάση για τις διαβουλεύσεις με τους ενδιαφερόμενους φορείς και τα κράτη μέλη.

Οι προτάσεις βασίζονται στις εξής επτά κατευθυντήριες αρχές:

σύμφωνα με τους βασικούς στόχους της Κοινής Αλιευτικής Πολιτικής (ΚΑλΠ)[1], οι αλιευτικές δυνατότητες πρέπει να καθορίζονται σε επίπεδο το οποίο να διασφαλίζει τη βιώσιμη εκμετάλλευση των πόρων από περιβαλλοντική, οικονομική και κοινωνική άποψη·

για να διασφαλιστεί ένα σταθερό και προβλέψιμο πλαίσιο για τις επιχειρήσεις που εξαρτώνται από την αλιεία και για την αποφυγή περιττών αλλαγών στις ποσοστώσεις, οι ετήσιες διακυμάνσεις πρέπει να περιορίζονται όσο το δυνατόν περισσότερο·

πρέπει να τηρούνται οι διεθνείς δεσμεύσεις, περιλαμβανομένης της δέσμευσης για ανασύσταση των αποθεμάτων, έτσι ώστε να επιτυγχάνεται η μέγιστη παραγωγικότητά τους[2]. Όσον αφορά το έτος 2011, η Επιτροπή προτίθεται να αλλάξει την μέθοδο εργασίας που χρησιμοποίησε το 2010 ώστε να επιτευχθούν οι στόχοι που συμφωνήθηκαν για το 2015·

πρέπει να εφαρμοστούν τα ισχύοντα μακροπρόθεσμα σχέδια·

πρέπει να μειωθεί η αλιεία σε αποθέματα τα οποία έχουν υπεραλιευθεί και να αποκατασταθούν τα αποθέματα που έχουν εξαντληθεί·

οι προτάσεις βασίζονται σε γνωμοδοτήσεις της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) (οι οποίες συνήθως βασίζονται σε γνωμοδοτήσεις του Διεθνούς Συμβουλίου Εξερεύνησης της Θάλασσας (ICES))·

πρέπει να τηρείται η προληπτική προσέγγιση, ήτοι, η απουσία αποδείξεων δεν αποτελεί απόδειξη βιωσιμότητας.

Εξελίξεις οσον αφορά τις πολιτικες

Δεν θα απομένει πλέον πολύς χρόνος το 2011 για να επιτευχθούν οι στόχοι της Μέγιστης Βιώσιμης Απόδοσης (ΜΒΑ) που έχουν οριστεί για το 2015. Πολλά σημαντικά αποθέματα αποτελούν σήμερα αντικείμενο μακροπρόθεσμων σχεδίων που περιέχουν στόχους οι οποίοι βασίζονται σε δείκτες Fmsy. Τα εν λόγω σχέδια πρέπει να εφαρμοστούν και η Επιτροπή θα υποβάλει προτάσεις με βάση τους δείκτες Fmsy[3], τόσο για νέα όσο και για υφιστάμενα σχέδια για τα οποία απαιτείται αναθεώρηση ώστε να ευθυγραμμιστούν με τους στόχους της ΜΒΑ.

Όσον αφορά τα αποθέματα για τα οποία δεν έχουν ακόμη προταθεί μακροπρόθεσμα σχέδια, ενδείκνυται να επιδιώκεται η ΜΒΑ μέσω της μείωσης της θνησιμότητας λόγω αλιείας σε ίσα στάδια από το αλιευτικό έτος 2011 έως το αλιευτικό έτος 2014 στο επίπεδο του δείκτη Fmsy, ενώ να αλιεύονται τα αποθέματα στο επίπεδο του δείκτη Fmsy από το 2015 και έπειτα. Αρχής γενομένης το 2011, θα υπάρξουν τέσσερα ίσα στάδια.

Στο πλαίσιο μιας πιο περιφερειακής προσέγγισης στην εφαρμογή της ΚΑλΠ, η Επιτροπή επιθυμεί να διαβουλευθεί με τα ενδιαφερόμενα μέρη όσον αφορά την αποκέντρωση της διαχείρισης των Συνολικών Επιτρεπόμενων Αλιευμάτων (TAC) που αφορούν ένα, μόνον, κράτος μέλος, στο εν λόγω κράτος μέλος, με την επιφύλαξη μακροπρόθεσμων δεσμεύσεων όσον αφορά την κοινοποίηση στοιχείων και τις πρακτικές ορθής διαχείρισης.

Το 2008 και το 2009 σημειώθηκε βελτίωση όσον αφορά την προσαρμογή των μονάδων TAC σε περιοχές που εξετάζονται από πλευράς βιολογικών ορίων. Για το 2011 θα εξεταστεί το ενδεχόμενο διαχωρισμού της περιοχής στην οποία ισχύουν TAC για την χωματίδα στις ζώνες VIId και VIIe.

Κατάσταση πόρων

Σύνοψη

Η κατάσταση των ιχθυαποθεμάτων (Παράρτημα Iα) παρουσιάζει κάποια ενθαρρυντικά στοιχεία.

• Ο αριθμός των αποθεμάτων για τα οποία γνωρίζουμε ότι δεν έχουν υπεραλιευθεί αυξήθηκε από 2 το 2005 σε 11 το 2010.

• Τα αποθέματα για τα οποία διατυπώθηκε γνωμοδότηση για απαγόρευση της αλιείας μειώθηκαν από 20 σε 14.

• Τα αποθέματα «εκτός ασφαλών βιολογικών ορίων» (αλλά για τα οποία δεν υπήρξε γνωμοδότηση όσον αφορά την απαγόρευση της αλιείας) έχουν μειωθεί από 30 το 2003 σε 22 το 2010.

• Μολονότι τα συνολικά επιτρεπόμενα αλιεύματα (TAC) είναι πολύ υψηλότερα σε σχέση με τα επίπεδα που συνιστούν οι επιστημονικές γνωμοδοτήσεις, η διαφορά αυτή μειώθηκε από ποσοστό 47% περίπου, σε 34% το 2010.

Παρατηρείται, ωστόσο, μια αύξηση των αποθεμάτων (42, ενώ προηγουμένως ήταν 35 κατά μέσο όρο) για τα οποία δεν υπάρχει γνωμοδότηση λόγω αμφιβολιών των επιστημόνων σχετικά με την ποιότητα των στοιχείων ή για άλλους λόγους. Στα αποθέματα αυτά περιλαμβάνεται η ζαγκέτα, ο γάδος και ο σολομός της Κελτικής Θάλασσας και ο σολομός της Δυτικής Μάγχης, ενώ έχει σημειωθεί πρόοδος στην αξιολόγηση των αποθεμάτων καραβίδας.

Ενώ υπάρχουν δείγματα βελτίωσης, η πρόοδος είναι μικρή. Η αποκατάσταση των αποθεμάτων δεν είναι εξασφαλισμένη και πρέπει να συνεχιστούν οι προσπάθειες για την εξάλειψη της υπεραλίευσης.

Αποθέματα μεταναστευτικών πελαγικών ειδών

Οι ρυθμίσεις που τέθηκαν το 2010 σε ισχύ για το σκουμπρί επιτρέπουν, πλέον, ποσότητα αλιευμάτων κατά ποσοστό 40% περίπου υψηλότερο από την βιώσιμη ποσότητα αλιευμάτων που θα είχε οριστεί εάν είχε εφαρμοστεί το μακροπρόθεσμο σχέδιο το οποίο συμφωνήθηκε το 2009 μεταξύ της EΕ, της Νορβηγίας και των Νήσων Φερόε. Δεν επετεύχθη συμφωνία μεταξύ της ΕΕ, της Νορβηγίας, των Νήσων Φερόε, της Ρωσίας και της Ισλανδίας σχετικά με την δυνατότητα αλίευσης από το εν λόγω απόθεμα κατά το 2010. Μολονότι το απόθεμα βρίσκεται σήμερα σε υψηλό επίπεδο, υπάρχει κίνδυνος ταχύτατης εξάντλησής του εάν δεν επαναφέρουμε τη διαχείριση σε ορθά επίπεδα.

Τα αποθέματα του είδους προσφυγάκι και της ρέγγας της Βόρειας Θάλασσας παρουσιάζουν χαμηλά επίπεδα εισόδου στο απόθεμα αλλά τα TAC προσαρμόστηκαν ανάλογα.

Βόρεια Θάλασσα, Skagerrak και Kattegat

Εδώ σημειώθηκε μεγαλύτερη πρόοδος σε σχέση με άλλα ύδατα. Ο αριθμός των αποθεμάτων εκτός ασφαλών βιολογικών ορίων μειώθηκε από 8 σε 6 ενώ υπάρχουν σήμερα 5 αποθέματα τα οποία είναι γνωστό ότι δεν αποτελούν αντικείμενο υπεραλίευσης σε σύγκριση με 2, μόνον, το προηγούμενο έτος. Τα TAC του 2010 καθορίστηκαν σε επίπεδο το οποίο ξεπερνούσε εκείνο που όριζαν οι επιστημονικές γνωμοδοτήσεις κατά 17% ενώ το αντίστοιχο ποσοστό διαφοράς ήταν 37% το 2009. Εντούτοις, ο αριθμός των αποθεμάτων για τα οποία δεν διατυπώθηκαν επιστημονικές γνωμοδοτήσεις αυξήθηκε από 10 σε 11.

Δυτικά της Σκωτίας, Θάλασσα της Ιρλανδίας και Κελτική Θάλασσα

Όπως συνέβη και το 2008, πολλά αποθέματα έχουν εξαντληθεί. Υπάρχουν δε τόσα προβλήματα με την καταγραφή των αλιευμάτων και άλλων δεδομένων που η κατάσταση των πόρων δεν ήταν δυνατόν να αξιολογηθεί όσον αφορά 29 εκ των 48 αποθεμάτων. Από τα 18 αποθέματα για τα οποία ήταν δυνατή η αξιολόγηση της ΜΒΑ, τα 13 ήταν αντικείμενο υπεραλίευσης. Όσον αφορά δέκα αποθέματα, οι επιστήμονες συνέστησαν απαγόρευση της αλιείας. Υπάρχουν ωστόσο ενδείξεις βελτίωσης: για παράδειγμα, σημειώθηκε αύξηση της ρέγγας Κελτικής Θάλασσας. Τα TAC υπερέβησαν τις επιστημονικές γνωμοδοτήσεις κατά 49%.

Βισκαϊκός Κόλπος και Θάλασσα Ιβηρικής-Ατλαντικού

Λίγες αξιολογήσεις έχουν γίνει για τα 17 αποθέματα της εν λόγω περιοχής. Το μόνο απόθεμα για το οποίο γνωρίζουμε ότι βρίσκεται εντός ασφαλών βιολογικών ορίων είναι αυτό του σολομού Βισκαϊκού Κόλπου. Με βάση τα διαθέσιμα στοιχεία, υπάρχει υπεραλίευση τεσσάρων αποθεμάτων και δύο αποθέματα (ο μερλούκιος νοτίου αποθέματος και ο γαύρος) είναι εκτός ασφαλών βιολογικών ορίων. Κατά μέσο όρο, τα TAC υπερέβησαν τα όρια που τέθηκαν βάσει επιστημονικών γνωμοδοτήσεων κατά 55%. Κατόπιν επιστημονικής γνωμοδότησης, απαγορεύτηκε η αλίευση τριών αποθεμάτων.

Έχει σημειωθεί υπεραλίευση όσον αφορά τα TAC για τον μερλούκιο νοτίου αποθέματος και αυξήθηκαν πρόσφατα τόσο η αλιευτική προσπάθεια όσο και η θνησιμότητα λόγω αλιείας. Η εφαρμογή του σχεδίου διαχείρισης αποδείχθηκε ανεπαρκής όσον αφορά τον έλεγχο των αλιευμάτων ή τη μείωση της θνησιμότητας λόγω αλιείας.

Είδη βαθέων υδάτων

Για τα περισσότερα αποθέματα οι επιστήμονες συνιστούν είτε τη μείωση της αλιείας είτε την απαγόρευση της επέκτασής της, εκτός εάν είναι βέβαιο ότι τα εν λόγω αποθέματα είναι βιώσιμα. Η αλιεία ορισμένων αποθεμάτων, όπως του καθρεφτόψαρου του Ατλαντικού, πρέπει να απαγορευθεί. Για ορισμένα άλλα αποθέματα όπως είναι ο μπρόσμιος, η μουρούνα και το πελαγίσιο λιθρίνι, ίσως να είναι πιθανή στο μέλλον η ανάπτυξη της αλιείας σε μακροπρόθεσμα βιώσιμα επίπεδα, ανάλογα με την περιοχή αλιείας. Το καλοκαίρι του 2010 αναμένονται νέες επιστημονικές γνωμοδοτήσεις, οι οποίες θα καλύπτουν τα έτη 2011 και 2012.

Βαλτική Θάλασσα

Δύο αποθέματα αλιεύονται στα επίπεδα του δείκτη Fmsy ή κάτω από αυτά. Τα υπόλοιπα 5 αποθέματα υπεραλιεύονται. Το 2010 σημειώθηκε υπέρβαση των συμφωνηθέντων TAC σε ποσοστό 16% κατά μέσο όρο, ενώ το ποσοστό αυτό ανερχόταν σε 22% το 2009. Ο αριθμός των αποθεμάτων για τα οποία οι επιστήμονες δεν διατύπωσαν γνωμοδότηση μειώθηκε από 3 σε 2.

Μεσόγειος Θάλασσα

Μολονότι κατά την τελευταία δεκαετία διενεργήθηκαν σε τακτική βάση επιστημονικές αξιολογήσεις των βενθοπελαγικών και μικρών πελαγικών αποθεμάτων από την ΕΤΟΕΑ και από την Επιστημονική Συμβουλευτική Επιτροπή του Γενικού Συμβουλίου Αλιείας για τη Μεσόγειο (ΓΕΑΜ-ΕΣΕ), μεταξύ άλλων, η ΕΤΟΕΑ κατάρτισε μόλις το 2009 συνοπτικό κατάλογο των μεσογειακών αποθεμάτων με βάση βιολογικά σημεία αναφοράς (Παράρτημα Iβ).

Επί των 102 υποψηφίων ειδών (πλην των ελασμοβραγχίων, των τόνων και των τονοειδών), διατίθενται αξιολογήσεις μόνον για 16 είδη. Εξ αυτών των 16 ειδών, ταυτοποιήθηκαν και αξιολογήθηκαν 42 βιολογικά αποθέματα. Όσον αφορά 18 αποθέματα ήταν δυνατή μόνον η ταυτοποίησή τους ενώ η κατάσταση του αποθέματος και η πίεση λόγω αλίευσης παραμένουν άγνωστες.

Εκ των 42 αποθεμάτων για τα οποία διενεργήθηκε αξιολόγηση ως προς τον καθορισμό ασφαλών βιολογικών ορίων, ποσοστό 40% των αποθεμάτων ήταν εντός ασφαλών βιολογικών ορίων και 60% εκτός. Εκ των 46 αποθεμάτων στα οποία διαπιστώθηκε υπεραλίευση όσον αφορά την ΜΒΑ, ποσοστό 54% είχε υπεραλιευθεί και 46% όχι.

Καθορισμός αλιευτικων δυνατοτητων

Καθορισμός TAC

Η υπεραλίευση και η εξάντληση των αποθεμάτων οφείλονται εν μέρει στο ότι επιτρέπεται υπερβολικά μεγάλη ποσότητα αλιευμάτων και υπερβολικά υψηλό επίπεδο αλιευτικής προσπάθειας. Τα TAC (βάσει των οποίων δεν περιορίζονται τα παρεμπίπτοντα αλιεύματα) που εγκρίνονται από το Συμβούλιο κατόπιν πρότασης της Επιτροπής ανέρχονταν σε ποσοστό 48% περίπου υψηλότερα σε σχέση με τα βιώσιμα αλιεύματα (Πίνακας 4, Παράρτημα Iα). Είναι θετικό το γεγονός ότι το ποσοστό αυτό μειώθηκε στο 34% για το 2010, αλλά πρέπει να σημειωθεί μεγαλύτερη πρόοδος προς την υπεύθυνη αλιεία. Η εκτεταμένη ένταξη της ΜΒΑ στις πολιτικές (Τμήμα 2) αναμένεται να ενθαρρύνει και να προωθήσει αυτή την αλλαγή στην πράξη.

Οι διαφορές μεταξύ των προτάσεων της Επιτροπής και αυτών των επιστημονικών γνωμοδοτήσεων, οφείλονταν συχνά στο ότι το επίπεδο των αλλαγών στα TAC περιοριζόταν σε καθορισμένο ποσοστό. Εκτός από τα γνωστά προβλήματα σχετικά με την επιβολή, ο καθορισμός εξαιρετικά υψηλών ποσοστώσεων συνέβαλε στη διατήρηση των θαλάσσιων πόρων σε χαμηλά επίπεδα.

Αλιευτική προσπάθεια

Απαιτείται να γίνουν προσαρμογές στην αλιευτική προσπάθεια όσον αφορά πολλά μακροπρόθεσμα σχέδια (για τον γάδο στη Βόρειο Θάλασσα και στην Βαλτική Θάλασσα, για τα αποθέματα ευρωπαϊκής χωματίδας και γλώσσας στη Βόρειο Θάλασσα, για το απόθεμα σολομού στη Δυτική Μάγχη και για τον μερλούκιο νοτίου αποθέματος και το απόθεμα καραβίδας). Μολονότι η αλιευτική προσπάθεια μειώθηκε στις περισσότερες περιοχές μετά από την εισαγωγή των σχεδίων, αυτό δεν συνέβη όσον αφορά την προσπάθεια στις ζώνες VIIIc και IXa, όπου απαντούν ο μερλούκιος νοτίου αποθέματος και οι καραβίδες[4] (Παράρτημα II).

Όσον αφορά τα σχέδια για τη Βόρεια Θάλασσα σχετικά με τον γάδο και το πλατύψαρο[5] η μετάβαση από μέρες στη θάλασσα ανά είδος σκάφους σε kw/ημέρες ανά ομάδα αλιευτικής προσπάθειας, αναμένεται να ολοκληρωθεί εντός του 2010. Ίσως απαιτηθούν ορισμένες βελτιώσεις όσον αφορά τον υπολογισμό της βασικής αρχικής αλιευτικής προσπάθειας. Και τα δύο σχέδια έχουν επιπτώσεις στην αλιευτική προσπάθεια για ορισμένα ελεγχόμενα εργαλεία και ελεγχόμενες ζώνες . Η εφαρμογή των κανόνων και των δύο σχεδίων που έχουν επιπτώσεις σε δεδομένα εργαλεία όσον αφορά την προσαρμογή της προσπάθειας δεν έχει έως σήμερα δημιουργήσει σημαντικά προβλήματα. Το σχέδιο για το πλατύψαρο θα επανεξεταστεί το 2010, ενώ το σχέδιο για τον γάδο προβλέπεται να επανεξεταστεί το 2011. Η κατανομή αλιευτικής προσπάθειας για το 2011 θα αφορά τα ήδη ισχύοντα σχέδια.

Όσον αφορά τα αποθέματα εκείνα τα οποία εντάσσονται σε σχέδια που προβλέπουν την προσαρμογή στα επίπεδα προσπάθειας με βάση επιστημονικές γνωμοδοτήσεις, η Επιτροπή, ελλείψει συγκεκριμένης γνωμοδότησης από την ΕΤΟΕΑ, θα υποβάλει πρόταση η οποία θα προσεγγίζει τα δεδομένα του σχεδίου όσο το δυνατόν περισσότερο.

Η Επιτροπή θα διαβουλευτεί με τους αρμόδιους φορείς και τα κράτη μέλη ξεχωριστά όσον αφορά τη διαχείριση της προσπάθειας στην Κελτική Θάλασσα.

Η προσπάθεια στη Βαλτική Θάλασσα μετατοπίστηκε προς τα δυτικά των εν λόγω υδάτων τα τελευταία έτη και έως το 2008 είχε μειωθεί κατά 14% σε σύγκριση με το 2002. Σημειώθηκε εξάλλου στροφή προς μη ελεγχόμενα εργαλεία για την αλιεία πελαγικών, κυρίως, ειδών. Η κατανομή της αλιευτικής προσπάθειας για το 2011 θα βασιστεί στο ισχύον σχέδιο για τον γάδο. Η αξιολόγηση του σχεδίου διαχείρισης για τον γάδο της Βαλτικής Θάλασσας[6] προβλέπεται για τα τέλη του 2010.

Οι αποφάσεις όσον αφορά την αλιευτική προσπάθεια για τα είδη βαθέων υδάτων στον Βορειοανατολικό Ατλαντικό θα βασιστούν στην σύσταση της NEAFC για το 2009 σχετικά με το θέμα αυτό, η οποία αφορά τα έτη 2010, 2011 και 2012 και αναφέρει ότι η προσπάθεια, η οποία αναπτύσσεται δεν θα υπερβαίνει ποσοστό 65% του υψηλότερου επιπέδου, το οποίο έχει εισαχθεί όσον αφορά την αλιεία βαθέων υδάτων τα προηγούμενα έτη για τα συναφή είδη.

Διαχείριση με βάση μακροπρόθεσμα σχεδια

Τα μακροπρόθεσμα σχέδια παραμένουν ο πυρήνας της πολιτικής της Επιτροπής· Πρέπει να εφαρμοστούν τόσο οι κοινοτικοί κανονισμοί σχετικά με τα μακροπρόθεσμα σχέδια όσο και τα σχέδια τα οποία έχουν αναπτυχθεί δυνάμει διεθνών συμφωνιών. Τα σχέδια αυτού του τύπου έχει αποδειχθεί ότι είναι πιο αποτελεσματικά στη διαχείριση των αποθεμάτων και έχουν συμβάλει στο να βελτιωθεί η διαδικασία λήψης αποφάσεων.

Δεν τέθηκαν σε ισχύ νέα σχέδια το 2009. Το 2010 αναμένεται :

- να εγκριθούν τα σχέδια όσον αφορά το γαύρο και το δυτικό απόθεμα σαφριδιού·

- να προταθούν από την Επιτροπή σχέδια αναφορικά με το απόθεμα μπακαλιάρου Δυτικά της Σκωτίας και το απόθεμα ρέγγας στην Κελτική Θάλασσα·

- να συνεχιστεί κατά τη διάρκεια του 2010 η αναθεώρηση των σχεδίων όσον αφορά τον μερλούκιο βορείου αποθέματος, τον μερλούκιο νοτίου αποθέματος και την καραβίδα και το σολομό Βισκαϊκού Κόλπου·

- να αξιολογηθεί το πολυετές σχέδιο για το γάδο στη Βαλτική Θάλασσα.

Το 2010 θα συνεχιστούν οι εργασίες για την υπαγωγή περισσότερων αποθεμάτων σε μακροπρόθεσμη διαχείριση. Στα αποθέματα αυτά περιλαμβάνεται ο σολομός καθώς και πελαγικά αποθέματα στη Βαλτική Θάλασσα και ορισμένοι αλιευτικοί πόροι της Μεσογείου. Στις περιπτώσεις που, εν αναμονή της έγκρισης των σχεδίων αυτών, το Συμβούλιο και η Επιτροπή έχουν δηλώσει συγκεκριμένες προθέσεις σχετικά με τους κανόνες αλίευσης, οι κανόνες αυτοί θα τηρηθούν στις προτάσεις της Επιτροπής .

Αλλαγές στη μέθοδο εργασίας για περιπτώσεις όπου δεν ισχύουν ακόμη μακροπρόθεσμα σχέδια

Για να προσεγγιστεί το επίπεδο του δείκτη Fmsy (Παράρτημα III) είναι απαραίτητο να γίνουν ορισμένες προσαρμογές στην μέθοδο εργασίας που χρησιμοποιήθηκε προηγουμένως. Όσον αφορά τα αποθέματα τα οποία έχουν υπεραλιευθεί αλλά βρίσκονται εντός ασφαλών βιολογικών ορίων, θα προταθούν προσαρμογές των TAC ώστε η ΜΒΑ όσον αφορά την θνησιμότητα λόγω αλιείας να έχει επιτευχθεί έως το 2015. Το όριο στις αλλαγές των TAC θα αυξηθεί από 15% σε 25% ώστε να μην επηρεαστεί η επίτευξη του στόχου της ΜΒΑ.

Όσον αφορά τα αποθέματα που, εκτός του ότι υπεραλιεύονται, βρίσκονται και εκτός ασφαλών βιολογικών ορίων, ο υφιστάμενος κανόνας θα τροποποιηθεί ώστε να προσεγγιστεί ο στόχος της ΜΒΑ έως το 2015. Όπου αυτό κριθεί σκόπιμο, θα διατηρηθεί η ελάχιστη μείωση ποσοστού 30% όσον αφορά την θνησιμότητα λόγω αλιείας.

Το 2009 ζητήθηκαν επιστημονικές γνωμοδοτήσεις όσον αφορά τον καθορισμό TAC για τα αποθέματα για τα οποία δεν είχε σχηματιστεί καμία υποθετική προοπτική με βάση την ποσότητα των αλιευμάτων. Αναμένεται σύντομα πλήρης απάντηση σχετικά και το αίτημα που περιέχεται στο παράρτημα IV επαναλαμβάνεται και απευθύνεται τόσο στο ICES όσο και στην ΕΤΟΕΑ (σύντομη διευκρίνιση προστίθεται στην παράγραφο 1). Επιπλέον, θα συζητηθεί με τα κράτη μέλη, με τα Περιφερειακά Γνωμοδοτικά Συμβούλια (ΠΓΣ), με το ICES και την ΕΤΟΕΑ το ενδεχόμενο ειδικής κατά περίπτωση διαδικασίας για τον καθορισμό TAC όσον αφορά αποθέματα για τα οποία δεν διατίθεται γνωμοδότηση («Κατηγορία 11»).

Τα κράτη μέλη πρέπει να προβαίνουν σε διασταύρωση δεδομένων και να επιδιώκουν την βελτίωση του τρόπου συγκέντρωσής τους. Το πλαίσιο συλλογής δεδομένων (DCF) [7] θα επιτρέψει τη βελτίωση ορισμένων από τα ζητήματα που αφορούν τα δεδομένα, συγκεκριμένα μέσω της αύξησης των ειδών για τα οποία προβλέπεται υποχρεωτική συλλογή δεδομένων, συμπεριλαμβανομένων και των ερευνών εν πλω. Η τρέχουσα μεταρρύθμιση του συστήματος ελέγχου της ΚΑλΠ αναμένεται να συμβάλει στην αντιμετώπιση των εν λόγω ελλείψεων καθώς προβλέπει τη βελτίωση του συστήματος δορυφορικού εντοπισμού των σκαφών και την ταχύτερη και πιο γενικευμένη εφαρμογή του ηλεκτρονικού ημερολογίου πλοίου.

Οι επιτρεπόμενες αλιευτικές δυνατότητες εξαρτώνται από την κατάσταση των ιχθυαποθεμάτων, η οποία επηρεάζεται όχι μόνον από τα αλιεύματα που αλιεύονται και εκφορτώνονται αλλά και από τα αλιεύματα που αλιεύονται και απορρίπτονται. Η Επιτροπή αποδίδει μεγάλη σημασία στη μείωση των απορρίψεων, καθώς η αποδεδειγμένη και τεκμηριωμένη επιτυχία της μείωσης των απορρίψεων μπορεί να οδηγήσει σε υψηλότερα TAC. Στο πλαίσιο αυτό, η Επιτροπή θα εξετάσει τα αποτελέσματα των πρωτοβουλιών αναφορικά με τη μείωση των απορρίψεων κατά το 2010.

Χρονοδιάγραμμα προτάσεων

Το χρονοδιάγραμμα των εργασιών διαμορφώνεται ως εξής:

Κανονισμός για τις αλιευτικές δυνατότητες | Διαθέσιμη γνωμοδότηση | Πρόταση της Επιτροπής | Πιθανή έγκριση από το Συμβούλιο |

Εύξεινος Πόντος | Νοέμβριος | Οκτώβριος (+) | Δεκέμβριος |

Βαλτική Θάλασσα | Μάιος | Αρχές Σεπτεμβρίου | Οκτώβριος |

Βαθέα ύδατα | Ιούλιος | Τέλη Σεπτεμβρίου | Νοέμβριος |

Ατλαντικός, Βόρεια Θάλασσα και λοιπές περιοχές | Ιούλιος(*) | Τέλη Οκτωβρίου | Δεκέμβριος |

(+) θα έχει ολοκληρωθεί τον Νοέμβριο

(*) θα έχει ολοκληρωθεί τον Οκτώβριο

Η συζήτηση αναφορικά με την παρούσα ανακοίνωση προβλέπεται να διεξαχθεί με τα κράτη μέλη στο Συμβούλιο του Ιουνίου 2010.

Διάλογος με τους ενδιαφερομενους

Η Επιτροπή αποδίδει μεγάλη σημασία στη συμμετοχή των ενδιαφερομένων στο πλαίσιο της διαδικασίας καθορισμού των αλιευτικών δυνατοτήτων. Κατά τις διαβουλεύσεις του προηγούμενου έτους, οι ενδιαφερόμενοι εντόπισαν τα εξής κύρια θέματα που θα μπορούσαν να ληφθούν υπόψη κατά την επεξεργασία της ανακοίνωσης για τις αλιευτικές δυνατότητες:

i) διεξαγωγή κοινωνικο-οικονομικής ανάλυσης,

ii) συνεξέταση και άλλων κοινοτικών κανονισμών και οδηγιών της ΕΕ κατά τον καθορισμό των αλιευτικών δυνατοτήτων και

iii) υιοθέτηση περιφερειακής προσέγγισης κατά την περιγραφή της κατάστασης του αλιευτικού πόρου.

Οι εν λόγω παρατηρήσεις ελήφθησαν υπόψη στο μέτρο του δυνατού. Εντούτοις, οι κοινωνικοοικονομικοί παράγοντες είναι δυνατόν να ληφθούν υπόψη μόνον κατά την ανάπτυξη μακροπρόθεσμων σχεδίων και όχι στο πλαίσιο της διατύπωσης ετήσιων γνωμοδοτήσεων.

Ζητήθηκε η γνώμη των ΠΓΣ κατά τη θέσπιση διαχειριστικών μέτρων για συγκεκριμένα αποθέματα, όπως είναι το σχέδιο για την προστασία της καραβίδας στην περιοχή Porcupine Bank. Το ΠΓΣ για τα Βορειοδυτικά ύδατα (NWWRAC) πρότεινε εποχική απαγόρευση της αλιείας, πρόταση την οποία στήριξε η ΕΤΟΕΑ και κατά συνέπεια και η Επιτροπή.

Τα ΠΓΣ επέστησαν επίσης την προσοχή στην ύπαρξη ελάχιστων, μόνον, δεδομένων αναφορικά με πολλά αποθέματα. Για να είναι αξιόπιστη η γνωμοδότηση απαιτείται σωστή πληροφόρηση σχετικά με την αλιεία και τα αποθέματα. Οι ενδιαφερόμενοι ενθαρρύνονται να μεριμνούν για την πλήρη εφαρμογή των υφιστάμενων συστημάτων αναφοράς αλιευμάτων και τη συλλογή δεδομένων. Για την καλύτερη επίτευξη αυτού του στόχου, οι ενδιαφερόμενοι θα καλούνται να συμμετέχουν στην επανεξέταση της ποιότητας των δεδομένων.

Η συλλογή ορθών δεδομένων είναι καίριας σημασίας για να επιτύχει η διαχείριση της αλιείας. Εφόσον οι ενδιαφερόμενοι βασίζονται σε ορθές πληροφορίες θα είναι καλύτερα προετοιμασμένοι να υποβάλουν ορθότερες γνωμοδοτήσεις προς την Επιτροπή όσον αφορά τις πρακτικές βιώσιμης αλιείας.

Συμπεράσματα

Η Επιτροπή επιδιώκει να συγκεντρώσει τις απόψεις των κρατών μελών, των ΠΓΣ και της Συμβουλευτικής Επιτροπής για την Αλιεία και την Υδατοκαλλιέργεια. (ACFA) σχετικά με τα προαναφερόμενα για το 2011, ήτοι, αναφορικά με την προσέγγιση της Επιτροπής ως προς τη διαχείριση της αλιείας με στόχο την βιωσιμότητα, σύμφωνα με τους στόχους της Κοινής Αλιευτικής Πολιτικής.

Ωστόσο, οι συστάσεις των ενδιαφερομένων θα υιοθετηθούν από την Επιτροπή εφόσον βασίζονται σε στοιχεία όσον αφορά τη βιωσιμότητα της αλιείας. Αυτό σημαίνει ότι οι γνωμοδοτήσεις των ενδιαφερομένων πρέπει να βασίζονται σε δεδομένα.

Για να είναι δυνατή η έγκαιρη χρήση των αποτελεσμάτων των διαβουλεύσεων, η Επιτροπή ζητεί να έχουν οριστικοποιηθεί οι εισηγήσεις σχετικά με την παρούσα ανακοίνωση μέχρι την 1η Ιουνίου του 2010. Προβλέπεται συζήτηση πολιτικού επιπέδου με τα κράτη μέλη κατά το Συμβούλιο Αλιείας που θα πραγματοποιηθεί στις 28-29 Ιουνίου.

ΠΑΡΑΡΤΗΜΑ Iα – Αποθέματα στον Βορειοδυτικό Ατλαντικό και στα γειτονικά ύδατα

Πίνακας 1. Επιστημονική γνωμοδότηση σχετικά με την κατάσταση του αποθέματος | Αριθμός αλιευτικών αποθεμάτων |

2003 | 2004 | 2005 | 2006 | 2007 | 2008 | 2009 | 2010 | Μέσος όρος |

Εκτός ασφαλών βιολογικών ορίων | 30 | 29 | 26 | 26 | 26 | 28 | 27 | 22 | 27 |

Εντός ασφαλών βιολογικών ορίων | 12 | 10 | 14 | 11 | 12 | 13 | 12 | 15 | 12 |

Η κατάσταση του αποθέματος δεν είναι γνωστή λόγω ανεπαρκών δεδομένων | 48 | 53 | 53 | 57 | 58 | 55 | 57 | 60 | 55 |

Αριθμός αλιευτικών αποθεμάτων |

Πίνακας 2. Επιστημονική γνωμοδότηση σχετικά με την υπεραλίευση | 2003 | 2004 | 2005 | 2006 | 2007 | 2008 | 2009 | 2010 | Μέσος όρος |

Ο ρυθμός αλίευσης στο απόθεμα είναι γνωστός συγκρινόμενος με το μέγιστο ρυθμό βιώσιμης απόδοσης | 34 | 23 | 32 | 33 | 35 | 39 | 33 |

Το απόθεμα υπεραλιεύεται | 32 | 21 | 30 | 29 | 30 | 28 | 28 |

Το απόθεμα αλιεύεται με το μέγιστο ρυθμό βιώσιμης απόδοσης | 2 | 2 | 2 | 4 | 5 | 11 | 4 |

Αριθμός αλιευτικών αποθεμάτων |

Πίνακας 3. Επιστημονική γνωμοδότηση «έκτακτης ανάγκης» | 2003 | 2004 | 2005 | 2006 | 2007 | 2008 | 2009 | 2010 | Μέσος όρος |

Επιστημονική γνωμοδότηση για την παύση της αλιείας | 24 | 13 | 12 | 14 | 20 | 18 | 17 | 14 | 17 |

Πίνακας 4. Διαφορά μεταξύ TAC και βιώσιμων ποσοτήτων αλιευμάτων | Αριθμός αλιευτικών αποθεμάτων |

2003 | 2004 | 2005 | 2006 | 2007 | 2008 | 2009 | 2010 | Μέσος όρος |

Υπέρβαση TAC άνω της βιώσιμης ποσότητας αλιευμάτων[8] (%) | 46% | 49% | 59% | 47% | 45% | 51% | 48% | 34% | 47% |

Πίνακας 5. Σύνοψη των επιστημονικών γνωμοδοτήσεων σχετικά με τις αλιευτικές δυνατότητες | Αριθμός αλιευτικών αποθεμάτων |

2003 | 2004 | 2005 | 2006 | 2007 | 2008 | 2009 | 2010 | Μέσος όρος |

Αποθέματα όπου το μέγεθος αποθέματος και η θνησιμότητα λόγω αλιείας είναι δυνατόν να προβλεφθούν | 40 | 34 | 40 | 31 | 29 | 30 | 34 | 36 | 34 |

Αποθέματα για τα οποία υπάρχει επιστημονική γνωμοδότηση σχετικά με τις αλιευτικές δυνατότητες | 59 | 52 | 54 | 65 | 61 | 62 | 63 | 60 | 60 |

Αποθέματα για τα οποία δεν υπάρχει επιστημονική γνωμοδότηση | 31 | 40 | 39 | 29 | 35 | 34 | 33 | 42 | 35 |

ΠΑΡΑΡΤΗΜΑ Iβ – Αποθέματα στη Μεσόγειο Θάλασσα

Πίνακας 1 - Επιστημονική γνωμοδότηση σχετικά με την κατάσταση των αποθεμάτων της Μεσογείου | Αριθ. | % |

Εκτός ασφαλών βιολογικών ορίων | 17 | 28,3 |

Εντός ασφαλών βιολογικών ορίων | 25 | 41,7 |

Η κατάσταση του αποθέματος δεν είναι γνωστή λόγω ανεπαρκών δεδομένων | 18 | 30,0 |

Σύνολο αποθεμάτων (εκ των 16 ειδών) | 60 | 100 |

Είδη ταξινομημένα σύμφωνα με τα προαναφερόμενα κριτήρια | 16 | 15,7 |

Λοιπά είδη, μη περιλαμβανόμενα λόγω ανεπαρκών δεδομένων | 86 | 84,3 |

Είδη που λαμβάνονται υπόψη | 102 | 100 |

Πίνακας 2 - Επιστημονική γνωμοδότηση σχετικά με την υπεραλίευση των αποθεμάτων της Μεσογείου | Αριθ. | % |

Το απόθεμα υπεραλιεύεται | 25 | 54,3 |

Το απόθεμα αλιεύεται σε ποσοστό ΜΒΑ | 21 | 45,7 |

Το ποσοστό αλιείας σε σύγκριση με το ποσοστό ΜΒΑ, είναι γνωστό | 46 | 76,7 |

Το ποσοστό αλιείας σε σύγκριση με το ποσοστό ΜΒΑ, είναι άγνωστο | 14 | 23,3 |

Σύνολο αποθεμάτων (εκ των 16 ειδών) | 60 | 100 |

Είδη ταξινομημένα σύμφωνα με κριτήρια | 16 | 15,7 |

Λοιπά είδη, μη περιλαμβανόμενα λόγω ανεπαρκών δεδομένων | 86 | 84,3 |

Είδη που λαμβάνονται υπόψη | 102 | 100 |

ΠΑΡΑΡΤΗΜΑ II –Αλιευτική προσπάθεια που αποτελεί αντικείμενο ρύθμισης βάσει πολυετών σχεδίων, σύμφωνα με τις εκθέσεις που υποβάλλουν τα κράτη μέλη στην ΕΤΟΕΑ

[pic]

Σχήμα 1. Αλιευτική προσπάθεια που αποτελεί αντικείμενο ρύθμισης στη Δυτική Βαλτική Θάλασσα, (υποδιαίρεση ICES 22 έως 24).

[pic]

Σχήμα 2. Αλιευτική προσπάθεια που αποτελεί αντικείμενο ρύθμισης στην Κεντρική Βαλτική Θάλασσα, (Ζώνες 25 έως 28[9]).

[pic]

Σχήμα 3 Αλιευτική προσπάθεια που αποτελεί αντικείμενο ρύθμισης στο Kattegat (IIIaS).

[pic]

Σχήμα 4. Αλιευτική προσπάθεια που αποτελεί αντικείμενο ρύθμισης στη Βόρειο Θάλασσα, στο Skagerrak και στην Ανατολική Μάγχη (IV, IIIa και VIId).

[pic]

Σχήμα 5. Αλιευτική προσπάθεια που αποτελεί αντικείμενο ρύθμισης στη Θάλασσα της Ιρλανδίας (VIIaN).

[pic]

Σχήμα 6. Αλιευτική προσπάθεια που αποτελεί αντικείμενο ρύθμισης στη Δυτική Σκωτία (VI).

[pic]

Σχήμα 7. Αλιευτική προσπάθεια που αποτελεί αντικείμενο ρύθμισης στη Δυτική Μάγχη (VIIe).

[pic]

Σχήμα 8. Αλιευτική προσπάθεια που αποτελεί αντικείμενο ρύθμισης στα ύδατα Ιβηρικής-Ατλαντικού (VIIIc IXa).

ΠΑΡΑΡΤΗΜΑ III – Κανόνες για τον καθορισμό των TAC

Οι αποφάσεις για τα TAC πρέπει να λαμβάνονται με βάση επιστημονική γνωμοδότηση της ΕΤΟΕΑ, γνωμοδότηση η οποία λαμβάνει ήδη υπόψη τις προοπτικές των αποθεμάτων από βιολογικής, κοινωνικής και οικονομικής πλευράς.

Πρέπει να εφαρμόζονται διαφορετικοί κανόνες ανάλογα με το επίπεδο του κινδύνου για κάθε απόθεμα. Τα αποθέματα διατρέχουν υψηλό κίνδυνο όταν βρίσκονται κάτω του «προληπτικού επιπέδου» (Bpa) - επίπεδο κάτω από το οποίο κινδυνεύει να μειωθεί η μελλοντική παραγωγικότητα του αποθέματος ή όταν η θνησιμότητα λόγω αλιείας είναι υψηλότερη σε σχέση με το «προληπτικό ποσοστό» (Fpa). Το ποσοστό θνησιμότητας λόγω αλιείας (F) ισούται με την ετήσια ποσότητα αλιευμάτων διαιρούμενη δια του μέσου μεγέθους του αποθέματος κατά τη διάρκεια του έτους.

Εάν το επίπεδο κάποιου αποθέματος είναι μικρότερο από το επίπεδο Bpa ή αλιεύεται με ρυθμό υψηλότερο του Fpa βρίσκεται «εκτός των ασφαλών βιολογικών ορίων» και αντιστρόφως.

Όταν ένα TAC καλύπτει πολλά είδη, ισχύει ο κανόνας που αφορά το είδος το οποίο διατρέχει τον μεγαλύτερο κίνδυνο.

Στον παρακάτω πίνακα, οι αλλαγές οι οποίες εισήχθησαν σε σχέση με τους προηγούμενους κανόνες εμφανίζονται με έντονους χαρακτήρες.

Κατηγορία | Επιστημονική γνωμοδότηση | Ληπτέο μέτρο κατά τον καθορισμό των TAC |

1 | Αλίευμα υφιστάμενο εκμετάλλευση με το μέγιστο ρυθμό βιώσιμης απόδοσης. | Στόχος καθορισμού των TAC σύμφωνα με την προβλεπόμενη ποσότητα αλιευμάτων που αντιστοιχεί στη θνησιμότητα λόγω αλιείας, που θα έχει ως αποτέλεσμα την υψηλότερη απόδοση μακροπρόθεσμα, αλλά χωρίς μεταβολή του TAC πέραν του 25%. |

2 | Υπεραλιευόμενο αλίευμα σε σχέση με τη μέγιστη βιώσιμη απόδοση αλλά εντός ασφαλών βιολογικών ορίων. | Στόχος καθορισμού των TAC στην υψηλότερη τιμή μεταξύ (α) της προβλεπόμενης ποσότητας αλίευσης αντίστοιχης προς επιλογή της υψηλότερης απόδοσης μακροπρόθεσμα[10], και (β) της ποσότητας αλιευμάτων που αντιστοιχεί στη μείωση του ποσοστού θνησιμότητας λόγω αλιείας κατά το ένα τέταρτο της διαφοράς μεταξύ της τρέχουσας θνησιμότητας λόγω αλιείας και του ποσοστού που θα είχε ως αποτέλεσμα την υψηλότερη απόδοση μακροπρόθεσμα, αλλά χωρίς μεταβολή των TAC πέραν του 25%. |

3 | Απόθεμα εκτός ασφαλών βιολογικών ορίων | Στόχος καθορισμού των TAC στην υψηλότερη τιμή μεταξύ (α) της προβλεπόμενης ποσότητας αλίευσης αντίστοιχης προς επιλογή της υψηλότερης απόδοσης μακροπρόθεσμα και (β) της ποσότητας αλιευμάτων που αντιστοιχεί στη μείωση του ποσοστού θνησιμότητας λόγω αλιείας έως (i) 30% κατ’ανώτατο όριο (ii) ένα τέταρτο της διαφοράς μεταξύ της τρέχουσας θνησιμότητας λόγω αλιείας και του ποσοστού που θα είχε ως αποτέλεσμα την υψηλότερη απόδοση μακροπρόθεσμα αλλά χωρίς μείωση των TAC πέραν του 30% εφόσον δεν αυξάνεται η θνησιμότητα λόγω αλιείας. |

4 | Το απόθεμα υπόκειται σε μακροπρόθεσμο πρόγραμμα και υπάρχει επιστημονική γνωμοδότηση σχετικά με την ποσότητα αλιευμάτων που αντιστοιχεί στο σχέδιο. | Τα TAC πρέπει να καθοριστούν σύμφωνα με το αντίστοιχο σχέδιο. Η παρούσα κατηγορία έχει προτεραιότητα σε σχέση με τις υπόλοιπες. |

5 | Το απόθεμα είναι βραχύβιο και δεν είναι δυνατή μονοετής πρόβλεψη. | Ορίζονται προσωρινά TAC τα οποία θα τροποποιηθούν κατά τη διάρκεια του έτους όταν υπάρξουν νέες πληροφορίες. |

6* | Κατάσταση του αποθέματος όχι ακριβώς γνωστή και η ΕΤΟΕΑ συνιστά το ενδεδειγμένο επίπεδο ποσότητας αλιευμάτων. | Στόχος καθορισμού των TAC σύμφωνα με την σύσταση της ΕΤΟΕΑ, αλλά χωρίς μεταβολή των TAC πέραν του 15%. |

7* | Η κατάσταση του αποθέματος δεν είναι ακριβώς γνωστή και η ΕΤΟΕΑ συνιστά μείωση της αλιευτικής προσπάθειας. | Τα TAC πρέπει να μειωθούν μέχρι 15% και θα πρέπει να ζητηθεί από την ΕΤΟΕΑ να αποφανθεί σχετικά με το ενδεδειγμένο επίπεδο προσπάθειας. |

8* | Η κατάσταση του αποθέματος δεν είναι ακριβώς γνωστή και η ΕΤΟΕΑ συνιστά την αύξηση του αποθέματος. | Τα TAC πρέπει να αυξηθούν μέχρι 15%. Αμετάβλητη αλιευτική προσπάθεια §. |

9* | Η κατάσταση του αποθέματος δεν είναι ακριβώς γνωστή και η ΕΤΟΕΑ συνιστά τη μείωση του αποθέματος. | Τα TAC πρέπει να μειωθούν σε ποσοστό έως 15%. Μείωση της αλιευτικής προσπάθειας §. |

10 | Η ΕΤΟΕΑ συνιστά μηδενική ποσότητα αλιευμάτων, μείωση μέχρι το χαμηλότερο δυνατό επίπεδο ή γνωμοδοτεί αναλόγως. | Τα TAC πρέπει να μειωθούν κατά τουλάχιστον 25%. Πρέπει να εφαρμοστούν μέτρα ανασύστασης, όπως μείωση της προσπάθειας και εισαγωγή πιο επιλεκτικών αλιευτικών εργαλείων. |

11 | Η ΕΤΟΕΑ δεν έχει γνωμοδοτήσει ή η κατάσταση του αποθέματος δεν είναι ακριβώς γνωστή και η ΕΤΟΕΑ δεν γνωμοδοτεί σχετικά με το εάν το απόθεμα αυξάνεται ή μειώνεται. | Τα TAC πρέπει να προσαρμοστούν προς τα πρόσφατα πραγματικά επίπεδα ποσοτήτων αλιευμάτων αλλά δεν πρέπει να μεταβληθούν πέραν του 15% ετησίως ή τα κράτη μέλη πρέπει να αναπτύξουν σχέδιο εφαρμογής ώστε να υπάρχουν συστάσεις βραχυπρόθεσμα. Αμετάβλητη αλιευτική προσπάθεια §. |

* Ο εν λόγω κανόνας ενδέχεται να αλλάξει. Η Επιτροπή ζήτησε γνωμοδότηση από την ΕΤΟΕΑ σχετικά με πιθανές νέες επιλογές όπως ορίζεται στο παράρτημα IV. Ο κανόνας που θα εφαρμοστεί τελικά θα εξαρτηθεί από το αποτέλεσμα της εν λόγω γνωμοδότησης.

§ Όπου αυτό έχει εφαρμογή.

ΠΑΡΑΡΤΗΜΑ IV – Αίτηση στο ICES για τις κατηγορίες 6 έως 9

Όσον αφορά τα αποθέματα αυτά, πλην των εκ φύσεως βραχύβιων ειδών, ζητήθηκε από την ΕΤΟΕΑ, για τις περιπτώσεις στις οποίες δεν είναι δυνατόν να γνωμοδοτήσει βάσει προβλεπόμενης ποσότητας αλιευμάτων σε σχέση με προληπτικά όρια:

I) να γνωμοδοτήσει σχετικά με τα TAC τα οποία αντιστοιχούν στην εφαρμογή του παρακάτω κανόνα·

II) να αξιολογήσει τις συνέπειες της εφαρμογής του παρακάτω κανόνα όσον αφορά την προληπτική προσέγγιση και την συμβατότητα με τη μέγιστη βιώσιμη απόδοση·

III) εφόσον αυτό απαιτείται, να γνωμοδοτήσει σχετικά με τη θέσπιση εναλλακτικού κανόνα και σχετικά με τα αντίστοιχα TAC που θα επέτρεπαν τη βελτίωση της συμβατότητας με την προληπτική προσέγγιση, με τη μέγιστη βιώσιμη απόδοση ή θα οδηγούσαν σε πιο σταθερά TAC. Αυτό μπορεί να επιτευχθεί σε βάση εξέτασης των αποθεμάτων κατά περίπτωση.

Κανόνας:

1. Όταν αποδεικνύεται ότι ένα απόθεμα υπεραλιεύεται ως προς την θνησιμότητα λόγω αλιείας που εγγυάται τη μέγιστη βιώσιμη απόδοση (ή βρίσκεται σε χαμηλό επίπεδο σε σύγκριση με ιστορικά επίπεδα), εφαρμόζεται η μείωση που απαιτείται στα TAC για την προσέγγιση του δείκτη Fmsy, σε ποσοστό που δεν υπερβαίνει το 15%.

2. Όταν υπάρχουν αποδεικτικά στοιχεία βάσει των οποίων ένα απόθεμα υπο-αλιεύεται ως προς τη θνησιμότητα λόγω αλιείας που εγγυάται τη μέγιστη βιώσιμη απόδοση, εφαρμόζεται η αύξηση που απαιτείται στα TAC για την προσέγγιση του δείκτη Fmsy, σε ποσοστό που δεν υπερβαίνει το 15%.

3. Οι διατάξεις των παραγράφων 1 και 2 έχουν προτεραιότητα επί των παρακάτω παραγράφων.

4. Όταν τα δεδομένα σχετικά με την αφθονία δείχνουν είτε ότι η αφθονία του αποθέματος είναι αμετάβλητη είτε ότι δεν είναι διαθέσιμη είτε δεν αντανακλούν ορθά τις αλλαγές στην αφθονία του αποθέματος, τα TAC παραμένουν αμετάβλητα.

5. Όταν η ΕΤΟΕΑ εκτιμά ότι διατίθενται αντιπροσωπευτικά στοιχεία σχετικά με την αφθονία του αποθέματος, ισχύει ο παρακάτω κανόνας:

α. Εφόσον η μέση εκτιμώμενη αφθονία κατά την τελευταία διετία υπερβαίνει τη μέση εκτιμώμενη αφθονία κατά την προηγούμενη τριετία κατά 20% ή περισσότερο, εφαρμόζεται αύξηση των TAC σε ποσοστό 15%.

β. Εφόσον η μέση εκτιμώμενη αφθονία κατά την τελευταία διετία είναι χαμηλότερη από τη μέση εκτιμώμενη αφθονία κατά την προηγούμενη τριετία κατά 20% ή περισσότερο, εφαρμόζεται μείωση των TAC σε ποσοστό 15%.

Στις περιπτώσεις εκείνες στις οποίες δεν επιβλήθηκαν περιορισμοί στα TAC και απαιτείται μείωση σύμφωνα με την παράγραφο 1 ή την παράγραφο 5.β, το ICES γνωμοδοτεί σχετικά με το ενδεδειγμένο επίπεδο μείωσης των TAC που απαιτείται για την επίτευξη της ζητούμενης μείωσης των αλιευμάτων. Εν πάσει περιπτώσει, η ΕΤΟΕΑ αποφασίζει όσον αφορά τον κατάλληλο σχετικό δείκτη Fmsy.

[pic][pic][pic][pic][pic][pic]

[1] Άρθρο 2 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής. ΕΕ L 358 της 31.12.2002, σ. 59.

[2] Εφαρμογή της αειφορίας στην αλιεία της Ευρωπαϊκής Ένωσης μέσω της μέγιστης βιώσιμης απόδοσης. Ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο. COM(2006) 360 τελικό.

[3] Ο δείκτης μέγιστης βιώσιμης απόδοσης αλιείας (Fmsy) αντανακλά την ένταση της αλιευτικής δραστηριότητας από την οποία θα προκύψει η υψηλότερη απόδοση του αποθέματος μακροπρόθεσμα και δίχως η παραγωγική ικανότητα του αποθέματος να οδηγείται σε εξάντληση βραχυπρόθεσμα.

[4] Κανονισμός (ΕΚ) αριθ. 166/2005 του Συμβουλίου, της 20ης Δεκεμβρίου 2005. ΕΕ L 345 της 28.12.2005, σ. 5.

[5] Κανονισμός (ΕΚ) αριθ. 676/2007 του Συμβουλίου, της 11ης Ιουνίου 2007. ΕΕ L157 της 19.6.2007, σ. 1.

[6] Κανονισμός (ΕΚ) αριθ. 1098/2007 του Συμβουλίου, της 18ης Σεπτεμβρίου 2007. ΕΕ L 248 της 22.9.2007, σ. 1.

[7] Κανονισμός (ΕΚ) αριθ. 199/2008 του Συμβουλίου, της 25ης Φεβρουαρίου 2008. ΕΕ L 60 της 5.3.2008, σ. 1.

[8] Ως βιώσιμα αλιεύματα νοούνται τα αλιεύματα που συνιστούν η ICES και η ΕΤΟΕΑ βάσει της προληπτικής προσέγγισης.

[9] Τα στοιχεία περιλαμβάνουν την αλιευτική προσπάθεια σε περιοχές όπου ισχύουν παρεκκλίσεις (βλ. τον κανονισμό 1268/2009).

[10] Όπως μετριέται με τη θνησιμότητα λόγω αλιείας αντιστοίχως προς οριακή απόδοση 10% της οριακής απόδοσης με θνησιμότητα λόγω αλιείας πλησίον του μηδενός (F0.1).